আর এই হুমকি এবং কটূক্তি যাঁদের কাছ থেকে তাঁকে শুনতে হয়েছে, তাঁদের মধ্যে রয়েছেন ইমনের দীর্ঘদিনের বন্ধু রাজ্যের এক পুলিশকর্তাও। তবে সেই বন্ধুর সম্পর্কে তিনি সংবাদমাধ্যমে মুখ খুলতে চাননি।
এর আগে ফেসবুকে খুন ও ধর্ষণের হুমকির প্রেক্ষিতে কলকাতা পুলিশের দ্বারস্থ হয়েছেন যাদবপুরেরই পড়ুয়া ত্রিপর্ণা দে সরকার। 
ইমনের সমস্যার সূত্রপাত গত ১৭ ফেব্রুয়ারি। ওইদিন একটি সর্বভারতীয় টেলিভিশন চ্যানেলের আলোচনায় কানহাইয়ার মুক্তির দাবি তুলেছিলেন ইমন। তাঁর অভিযোগ, এরপর থেকেই তাঁকে ই-মেল এবং ফেসবুকে লাগাতার হুমকি দেওয়া হচ্ছে। রবিবার ‘এবেলা’কে ইমন বলেন, ‘‘আমি কি ব্যক্তিগত মতপ্রকাশ করতে পারব না? খুনের হুমকি দেওয়া হচ্ছে। বলা হচ্ছে, আমি যেন পাকিস্তানে চলে যাই। সেখানে পাক-সেনা আমার মা, স্ত্রী ও বোনকে ধর্ষণ করবে।’’ আজ, সোমবার বিষয়টি নিয়ে বিশ্ববিদ্যালয় কর্তৃপক্ষ এবং পুলিশের কাছে তিনি অভিযোগ দায়ের করতে পারেন।
অপরিচিতদের হুমকি তো আছেই। কিন্তু তাঁর ঘনিষ্ঠ বন্ধু তথা উত্তরবঙ্গে কর্মরত রাজ্য পুলিশের এক কর্তাও যে ‘ঘৃণা’র সুরেই কথা বলবেন, সেটা ভাবতে পারেননি যাদবপুরের এই অধ্যাপক। সূত্রের খবর, ওই পুলিশ কর্তা ইমনের সঙ্গেই যাদবপুরে আন্তর্জাতিক সম্পর্ক বিভাগে পড়তেন। ওই পুলিশ কর্তা, ইমন এবং তাঁদের আরেকজন সহপাঠী একটি হোয়াটসঅ্যাপ গ্রুপে ছিলেন। টেলিভিশনে ইমনের বক্তব্য শোনার পরে ওই গ্রুপ থেকে বেরিয়ে গিয়েছেন ওই পুলিশকর্তা। তার আগে ওই গ্রুপে একটি পোস্ট করেন তিনি। যাতে তিনি লেখেন, ‘যারা জঙ্গলমহলে মাওবাদীদের হত্যালীলার প্রতিবাদ করেন না, কাশ্মীর ও মণিপুরের স্বাধীনতার দাবিতে স্লোগানরত পড়ুয়াদের বিরোধিতা করেন না, সেই কাপুরুষদের সঙ্গে আমি থাকতে চাই না’। যদিও বিশ্ববিদ্যালয়ের অধ্যাপক-পড়ুয়াদের একাংশের দাবি, ইমন কোনওদিনই মাওবাদীদের সমর্থক ছিলেন না। এরপর ওই পুলিশ কর্তা লিখেছেন, ‘ভণ্ডদের বুঝিয়ে দেওয়া উচিত, সামাজিক বয়কটের পাশাপাশি তাঁদের অন্য অনেক কিছুরই (আদার কনসিকোয়েনসেস) মুখে পড়তে হবে। সময়টা বদলে গিয়েছে। এটাই ঠিক সময়। জয় হিন্দ’। এই লেখাটি ইমনকে ই-মেলও করেন তিনি। ১৯৯৯ সালে যাদবপুরে স্নাতকোত্তরে ভর্তির সময় থেকেই ওই আধিকারিকের সঙ্গে ইমনের বন্ধুত্ব। পেশা আলাদা হলেও এতদিন বন্ধুত্বে চিড় ধরেনি। ঘনিষ্ঠ বন্ধুর এই আচরণে মর্মাহত তিনি।
প্রসঙ্গত, গত ১৬ ফেব্রুয়ারি যাদবপুর ক্যাম্পাসে পড়ুয়াদের একাংশ কাশ্মীর ও মণিপুরের স্বাধীনতার দাবিতে স্লোগান তোলেন। সেই থেকেই বিতর্কের সূত্রপাত। এদিন ‘এবেলা’কে ইমন বলেন, ‘‘ওই টেলিভিশন চ্যানেলের আলোচনায় বলেছিলাম, আমি বিচ্ছিন্নতাবাদী স্লোগান সমর্থন করি না। কিন্তু গণতান্ত্রিক দেশে কারও বাক্-স্বাধীনতার অধিকার কেড়ে নেওয়া যায় না।’’ ইমন বলেন, ‘‘যাঁরা ফেসবুকে হুমকি দিয়েছেন, তাঁদের প্রোফাইল দেখে মনে হয়েছে, তাঁরা হিন্দুত্ববাদী ও উগ্র জাতীয়তাবাদী শক্তির সমর্থক।’’ যাদবপুর বিশ্ববিদ্যালয় শিক্ষক সমিতির (জুটা) নেত্রী নীলাঞ্জনা গুপ্তের কথায়, ‘‘আমরা ইমনের পাশে আছি। এসব কার্যকলাপকে তীব্র ধিক্কার জানাচ্ছি।’’